Арысь-хи дара тхуна гена доцуш. Со сайн воккхаха волчу вешица ч1ерий леца оьхура цига, 1аьнт1ехь даго дечиг а гулдора. Аьхка чехка дог1анаш деъча, дестий, юьрта чу хьодий даккхий зенаш дора цо. Казахийн, немцойн ткъех ц1а ца лерича цу юьртахь бехаш берш украинцаш бара. Немцошца т1ом а балале кулакаш бина Украинера арабаьхна бара уьш. Церан некъ а ца хиллера шера а, аьхна а. Нохчий санна ц1арах, ц1ийнах баьхна бара уьш а. Шайгара бала ца тоьаш санна, бахкийна шайн коча тиссина хетара царна нохчий. Х1етте а, шайн а, нохчийн а цхьа кхоллам хеташ, тхо тоъал къинхетаме т1еийцира цара. Цу хенахь д1атарбелла, х1уманах а х1оттабелла 1аш бара уьш. Берашна цхьа хаза деттина чкъургаш, шекаран б1аьлгаш, 1ежаш, кхин х1ума кхийдайора. Мерза хуьлура церан хичуйоьллина копаст а, наьрс а. Маларах кхеташ волчуьнга шайн мустдинчу чаг1арах чам боккхуьйтура. Дукхахболчеран малар ден чархаш а яра. Х1оранна бохург санна вир а, велосипед а яра. Цигахь 1емира суна дуьххьара иза хахка.